
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1979-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՎԵՐԱԲԵՐՅԱԼ

Իրավական ակտերի ընդունման անհրաժեշտությունը, ընթացիկ իրավիճակը և խնդիրները.
Սույն նախագծի ընդունումը բխում է «Առողջության համընդհանուր ապահովագրության մասին» օրենքի 7-րդ հոդվածի 2-րդ մասից և  պայմանավորված է ապահովագրական փաթեթը ձևավորելու, դրանում փոփոխություններ և լրացումներ իրականացնելու աշխատանքների կազմակերպման հստակ ընթացակարգեր, պատասխանատուներ և ժամկետներ սահմանելու, ինչպես նաև նախագծում որոշ իրավակարգավորումներ վերանայելու և հստակեցնելու անհրաժեշտությամբ։ 
Կարգավորման առարկան, ակնկալվող արդյունք․
Նախագծով առաջարկվում է ապահովագրական փաթեթը ձևավորելու, դրանում փոփոխություններ և լրացումներ իրականացնելու աշխատանքները կազմակերպելու նպատակով Հայաստանի Հանրապետության առողջապահության նախարարությունում առողջապահության նախարարի հրամանի հիման վրա ստեղծել աշխատանքային խումբ, որտեղ կներգրավվեն Հայաստանի Հանրապետության առողջապահության նախարարության աշխատողներ, «Բնակչության բժշկական օգնության և սպասարկման մասին» օրենքի 31.3-րդ հոդվածի համաձայն Հայաստանի Հանրապետության առողջապահության նախարարության հետ համագործակցության համաձայնագրեր կնքած ասոցիացիաների ներկայացուցիչներ, Հայաստանի Հանրապետության առողջապահության նախարարության խորհրդատուներ (տվյալ բժշկական օգնության և սպասարկման ծառայությունների գծով համապատասխան մասնագիտությամբ), Առողջության համընդհանուր ապահովագրության հիմնադրամի ներկայացուցիչներ։
Նախագծով նախատեսվում է սահմանել աշխատանքային խմբի աշխատանքների կազմակերպման եղանակը, որոշումների ընդունման կարգը, ինչպես նաև ապահովագրական փաթեթը ձևավորելու, դրանում փոփոխություններ և լրացումներ կատարելու նպատակով աշխատանքային խմբին հայտ ներկայացնող սուբյեկտների շրջանակը, ներկայացվող հայտի բովանդակությունը, ներկայացման ձևը, ոչ ամբողջական փաթեթ ներկայացնելու դեպքում լրացման ձևն ու ժամկետը, հայտի քննության ժամկետը, հայտը մերժելու կամ բավարարելու մասին որոշման ծանուցման ձևը, բավարարված հայտի պարագայում աշխատանքային խմբի ղեկավարի կողմից լիազոր մարմնին գրավոր առաջարկի ներկայացման կարգը, ինչպես նաև վերջինիս կողմից ապահովագրական փաթեթում փոփոխություններ և լրացումներ իրականացնելու մասին կառավարության որոշման նախագծի ներկայացմանը առաջադրվող պայմանները։
Աշխատանքային խմբի աշխատակարգը, ինչպես նաև աշխատանքային խմբում աշխատանքային պարտականությունների բաշխման կարգը առաջարկվում է վերապահել Հայաստանի Հանրապետության առողջապահության նախարարին։
Նախագծով սահմանվում են ապահովագրական փաթեթի շրջանակներում մարզային բժշկական կազմակերպություններից Երևանի կամ մարզային այլ նեղ մասնագիտական ծառայություններ մատուցող բժշկական կազմակերպություններ տեղափոխման ենթակա հիվանդությունների և վիճակների, ինչպես նաև պացիենտին օդային ճանապարհով տեղափոխման ենթակա հիվանդությունների և վիճակների ցանկերը։ Նախագծով սահմանվում են բժշկական կազմակերպությունից դուրս շտապ բժշկական օգնության և սպասարկման մատուցման հիմքերը և ծավալները։ Որոշման հավելվածներ 4-ում, 5-ում, 6-ում, 8-ում, 9-ում,  11-ում վերանայվել և հստակեցվել են ապահովագրական փաթեթի շրջանակներում փոխհատուցվող ախտորոշիչ հետազոտությունների, կանխարգելիչ հետազոտությունների և պատվաստումների, արտահիվանդանոցային պայմաններում բուժման ենթակա ախտորոշումների և ախտաբանական վիճակների հիվանդանոցային բուժման դեպքում ուղեգրման ցուցումների, արտահիվանդանոցային և հիվանդանոցային ծառայությունների նկարագրերի ցանկերը, ինպես նաև նշված հավելվածներում իրականացվել են մի շարք խմբագրական բնույթի աշխատանքներ՝ որոշումը համապատասխանեցնելով «Նորմատիվ իրավական ակտերի մասին» օրենքի պահանջներին։
Միևնույն ժամանակ առաջարկվում է առանձին հստակեցումներ կատարել որոշման 10-րդ հավելվածում, ցանկը լրացնելով ոոբոտ ասոցացված վիրահատություններ սահմանող կետով և այդ մասով որոշման նախագծի համապատասխան նորմին տալով հետադարձ ուժ։ Առաջարկը պայմանավորված է նրանով, որ ԱՀԱ համակարգի ներդրման սկզբնական փուլում  ռոբոտ ասոցացված վիրահատությունները դիտարկվել են ոչ թե առանձին ծառայություն, այլ վիրաբուժական ծառայությունների ընթացքում կիրառվող մեթոդ, Առողջության համընդհանուր ապահովագրության հիմնադրամի ժամանակավոր խորհուրդը հաստատել է գներն ու ֆինանսավորման մեխանիզմը, նկատի ունենալով, որ այն ազդեցություն չուներ ընդհանուր ծախսերի վրա, կիրարկվել է, ուստի տվյալ ցանկով առանձին չեն սահմանվել։ Այնուհետ հաշվի առնելով նոր տեխնոլոգիաների զարգացման և ներդրման աջակցման անհրաժեշտությունը, ինչպես նաև այն, որ սահմանափակ հասանելիության ծառայությունները ԱՓ շրջանակում ենթակա են հատուցման մասնակի և դրանց մասով կիրառվում է համավճար, տարընկալումներից խուսափելու նպատակով անհրաժեշտություն է առաջացել կատարել հստակեցումներ։
Նախագծի մշակման գործընթացում ներգրավված ինստիտուտները և անձինք․
Նախագիծը մշակվել է Առողջության համընդհանուր ապահովագրության հիմնադրամի աշխատակիցների կողմից։
Լրացուցիչ ֆինանսական միջոցների անհրաժեշտության վերաբերյալ.
Նախագծերի ընդունմամբ լրացուցիչ ֆինանսական միջոցների անհրաժեշտություն չի առաջանա՝ հաշվի առնելով, որ նախագծի ընդունման արդյունքում ծառայությունների ցանկը չի փոփոխվում, այլ ավելանում են որոշ ծառայությունների տրամադրման մեթոդները, ինչը ընդհանուր ծախսերի վրա ազդեցություն չի ունենա:
Պետական բյուջեի եկամուտներում և ծախսերում սպասվելիք փոփոխությունների վերաբերյալ.
Նախագծերի ընդունմամբ Հայաստանի Հանրապետության պետական բյուջեում եկամուտների և ծախսերի էական ավելացում կամ նվազեցում չի նախատեսվում։ 
Ակնկալվող արդյունքը
Նախագծի ընդունումը հնարավորություն կտա ապահովել ապահովագրական փաթեթը ձևավորելու, դրանում փոփոխություններ և լրացումներ իրականացնելու հետ կապված աշխատանքների կազմակերպումը Հայաստանի Հանրապետության առողջապահության նախարարության համակարգման ներքո՝ ապահովելով մշտապես գործող աշխատանքային խմբի կողմից՝ բազմամասնագիտական ներգրավման սկզբունքի հիման վրա աշխատանքների իրագործումը։ Բացի այդ, նախագծի ընդունմամբ ակնկալվում է վերացնել ԱՀԱ համակարգի գործունեության համար կարևորագույն նշանակության իրավական ակտում առկա տարընթերցումները, ինչպես նաև ոչ միանշանակ ընկավող դրույթները։
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագծի ընդունումը բխում է ՀՀ կառավարության 2023 թվականի փետրվարի 2-ի 133-Լ որոշմամբ հաստատված Առողջության համապարփակ ապահովագրության ներդրման հայեցակարգից, որի հավելված 1-ի 4.1 կետով նախատեսվում է առողջության համապարփակ ապահովագրության ներդրմանն ուղղված օրենսդրական փաթեթի մշակման պահանջը, ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատված` Հայաստանի Հանրապետության կառավարության 2021-2026 թվականների ծրագրից, որի 4-րդ բաժնի 4.5 կետով որպես Կառավարության հիմնական առաջնահերթություն առանձնացվում է առողջապահության ոլորտի զարգացումը և պահանջ է առաջադրվում ներդնել առողջության համապարփակ ապահովագրության համակարգը` քաղաքացիների համար առողջապահական ծառայությունների հասանելիության և մատչելիության ապահովման համար, որն ուղղված է լինելու առողջապահական ծառայություններ ստանալու պահին քաղաքացու համար զգալի ծախսերի նվազեցմանը:
